
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL SEIMO NARĖS RASOS JUKNEVIČIENĖS ELGESIO SEIMO PLENARINIŲ POSĖDŽIŲ METU
2015-06-17  Nr. 101-I-6
Vilnius

Seimo Etikos ir procedūrų komisija (toliau – Komisija): Leonard Talmont, Orinta Leiputė, Vida Marija Čigriejienė, Algimantas Dumbrava, Arminas Lydeka, Vytautas Saulis, Valerijus Simulik, gavusi Seimo nario Juozo Oleko prašymą įvertinti Seimo narės Rasos Juknevičienės elgesį Seimo plenarinio posėdžio metu ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, atliko tyrimą.

Etikos ir procedūrų komisija nustatė:

2014 m. liepos 8 d. Seimo IV (pavasario) sesijos rytinio posėdžio Nr. 164 metu buvo svarstomas Principinės kariuomenės struktūros 2015 metais, planuojamos principinės kariuomenės struktūros 2020 metų nustatymo, krašto pasaugos sistemos karių ribinių skaičių ir statutinių valstybės tarnautojų ribinio skaičiaus 2015 metais ir 2020 metais patvirtinimo įstatymo projektas Nr. XIIP-1980 (pateikimas). Pristačius šį darbotvarkės klausimą Seimo nariai galėjo užduoti klausimus prieš balsuojant, tačiau Seimo narė R. Juknevičienė aktyviai reiškė nepasitenkinimą ir nepagarbiai kalbėjo. R. Juknevičienė sakė: „Užsirašiau kalbėti už, tačiau po labai nuviliančios ir jau ne tik demagogiškos, bet turbūt ir kenkėjiškos ministro kalbos, pasisakant ypač apsimelavus dėl šauktinių sustabdymo, ir ne vien dėl to, jeigu šitas projektas liks toks, koks yra dabar, žinoma, kad balsuojant per priėmimą negalėsiu paremti tokio projekto visų pirma todėl, kad kitų metų skaičiai rodo, kad ministras visai neplanuoja karstu su savo sistema didinti visuomenės rengimo krašto gynybai <...>“.
2014 m. liepos 10 d. Seimo IV (pavasario) sesijos rytinio posėdžio Nr. 166 metu kuomet buvo svarstomas Principinės kariuomenės struktūros 2015 metais, planuojamos principinės kariuomenės struktūros 2020 metų nustatymo, krašto pasaugos sistemos karių ribinių skaičių ir statutinių valstybės tarnautojų ribinio skaičiaus 2015 metais ir 2020 metais patvirtinimo įstatymo projektas Nr. XIIP-1980 (2) (svarstymas ir priėmimas) Seimo narė R. Juknevičienė vėl pasisakė: „Gerbiamieji kolegos, aš tik noriu priminti ponui J. Olekui, nevertinsiu demagoginio lygio jo kalbos, kad į bazinius karinius mokymus buvo pakviesta 700 jaunuolių sunkmečio sąlygomis <...>“.
Tą pačią dieną Vyriausybės valandos metu Seimo narė R. Juknevičienė dar kartą apkaltino mane: „Gerbiamasis pirmininke, vis tiek, kad ir ministrai dalyvauja Vyriausybės valandoje, bet net ir jiems meluoti neleista. Kadangi J. Olekas dabar apšmeižė buvusią Vyriausybę, tai aš noriu pasakyti, jeigu jam jau patinka šitas karas, tada tęskime, Juozai“.

Seimo nario Juozo Oleko teigimu, Seimo narės Rasos Juknevičienės kalbose dviejų Seimo posėdžių metu bei Vyriausybės valandos metu viešai išsakyti teiginiai, kaltinimai melu, kenkimu ir demagogija, aršus, nederamas ir nepagarbus Seimo narės kalbos tonas, neatsakingas elgesys, kelia abejonių dėl Seimo narės nešališkumo ir etiškumo. Seimo narė klaidina visuomenę dėl išsakytų faktų tikrumo, gali sumenkinti Vyriausybės ir Seimo autoritetą, parodyti blogą pavyzdį kitiems Seimo nariams ir visuomenei. Seimo narės R. Juknevičienės kalba ir elgesys galėtų būti vertinami kaip Seimo nario veiklą reglamentuojančių teisės aktų nustatytų reikalavimų pažeidimas bei kaip valstybės politiko elgesio principų nesilaikymas.
Seimo narė Rasa Juknevičienė paaiškinimų Komisijai nepateikė. 
Seimo statuto 22 straipsnio 2 dalyje teigiama, kad „Seimo narys už balsavimus ar kalbas Seime, t.y. Seimo, Seimo komitetų, komisijų ir frakcijų posėdžiuose negali būti persekiojamas, tačiau už asmens įžeidimą ar šmeižtą jis gali būti traukiamas atsakomybėn bendra tvarka, t. y. teismine tvarka.
Civilinė teisė saugo asmenines neturtines teises ir vertybes, tarp jų – asmens garbę ir orumą. Asmuo turi teisę reikalauti teismo tvarka paneigti paskleistus duomenis, žeminančius jo garbę ir orumą bei neatitinkančius tikrovės, taip pat atlyginti tokių duomenų paskleidimu jam padarytą turtinę ir neturtinę žalą.

Asmens garbė ir orumas yra ginami ir Lietuvos Respublikos baudžiamajame kodekse, kuriuo remiantis nukentėjęs asmuo gali iškelti bylą asmeniui, kuris paskleidė apie kitą žmogų tikrovės neatitinkančią informaciją, galinčią paniekinti ar pažeminti tą asmenį arba pakirsti pasitikėjimą juo.

Lietuvos Respublikos valstybės politikų elgesio kodekse įtvirtinti elgesio principai, kuriais politikai turi vadovautis viešajame gyvenime. Pagarbos žmogui ir valstybei principas, įpareigojantis politikus vadovautis Lietuvos Respublikos Konstitucija ir teise, didinti pasitikėjimą valstybe ir jos institucijomis, padorumo principas, įpareigojantis elgtis deramai pagal einamas pareigas, vengti situacijų, kai politiko elgesys kenktų institucijos, kurioje jis eina pareigas, reputacijai ir autoritetui ir pavyzdingumo principas, įpareigojantis politikus deramai elgtis visuomenėje, laikytis visuotinai pripažįstamų dorovės, moralės ir etikos normų (Valstybės politikų elgesio kodekso 4 straipsnio 1 dalies 1, 5 ir 6 punktai).
Etikos ir procedūrų komisija, vadovaudamasi Lietuvos Respublikos valstybės politikų elgesio kodekso 9 straipsnio 1 dalies 4 punktu, nusprendė:
Vadovaujantis Lietuvos Respublikos valstybės politikų elgesio kodekso 9 straipsnio 1 dalies 4 punkto nuostata, rekomenduoti Seimo narei Rasai Juknevičienei suderinti savo elgesį su Valstybės politikų elgesio kodekse nustatytais valstybės politiko elgesio principais.

Balsavimo rezultatai: Pritarta bendru sutarimu. 
Komisijos pirmininkas                                                                                     Leonard Talmont

